CELEX: 32015R0538
Language: et
Date: 2015-03-31 00:00:00
Title: Komisjoni määrus (EL) 2015/538, 31. märts 2015 , millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses bensoehappe ja bensoaatide (E 210–213) kasutamisega keedetud krevettides soolvees  EMPs kohaldatav tekst

1.4.2015   
            
            
               ET
            
            
               Euroopa Liidu Teataja
            
            
               L 88/4
            
         KOMISJONI MÄÄRUS (EL) 2015/538,
   31. märts 2015,
   millega muudetakse Euroopa Parlamendi ja nõukogu määruse (EÜ) nr 1333/2008 II lisa seoses bensoehappe ja bensoaatide (E 210–213) kasutamisega keedetud krevettides soolvees
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3,
   ning arvestades järgmist:
   
               (1)
            
            
               Määruse (EÜ) nr 1333/2008 II lisas on sätestatud liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
            
         
               (2)
            
            
               Kõnealust loetelu võib komisjoni algatusel või pärast taotluse esitamist ajakohastada Euroopa Parlamendi ja nõukogu määruse (EÜ) nr 1331/2008 (2) artikli 3 lõikes 1 osutatud ühtse menetluse kohaselt.
            
         
               (3)
            
            
               Taani mereandide ühing on esitanud taotluse muuta liidu loetelu toidus kasutada lubatud lisaainete kohta, et suurendada bensoehappe ja bensoaatide (E 210–213) lubatud piirnormi keedetud krevettides soolvees.
            
         
               (4)
            
            
               Määruse (EÜ) nr 1333/2008 II lisas sätestatud piirnorm sorbiinhappe ja sorbaatide ning bensoehappe ja bensoaatide (E 210–213) kasutamiseks kalatoodete preservides ja kalatoodetes, sh vähilaadsetest, molluskitest valmistatud toodetes ja surimis ning kala- ja vähilaadsete pasteedis, keedetud vähilaadsetes ja molluskites on 2 000 mg/kg. Keedetud vähilaadsete ja molluskite puhul on bensoehappe ja bensoaatide (E 210–213) lubatud piirnorm 1 000 mg/kg.
            
         
               (5)
            
            
               Need lubatud piirnormid keedetud krevettide puhul, mis on soolvees pH väärtusega 5,6–5,7, peaksid olema piisavad, et pärssida Listeria monocytogenes'i kasvu jahutustemperatuuril 5–8 °C. Säilitamisparameetrite väikesed muutused võivad siiski põhjustada Listeria monocytogenes'i kasvu. Taani Tehnikaülikool on välja töötanud matemaatilise ennustusmeetodi bensoehappe ja bensoaatide (E 210–213) vajaliku taseme kindlakstegemiseks (3). Selle mudeli kohaselt ei ole 1 000 mg/kg E 210–213 piisav Listeria monocytogenes'i kasvu takistamiseks krevettides soolvees pH väärtuse 5,8 juures. Nii mudel kui ka katsed näitavad, et Listeria monocytogenes'i kasvu ärahoidmiseks selliste krevettide puhul on optimaalne bensoehappe ja bensoaatide (E 210–213) ning sorbiinhappe ja sorbaatide (E 200–203) kombinatsioon vastavalt 1 500 mg/kg ja 500 mg/kg.
            
         
               (6)
            
            
               Euroopa Toiduohutusamet (edaspidi „toiduohutusamet”) tegi oma 2012. aasta aruandes zoonooside suundumuste ja allikate, zoonootilise toimega mõjurite ning toidust põhjustatud haiguspuhangute kohta järelduse, (4) et listerioosi juhtumite arv inimestel suurenes veidi võrreldes 2011. aastaga ning 2012. aastal teatati 1 642 kinnitust leidnud inimeste haigestumise juhust. Ajavahemikul 2008–2012 täheldati hooajaliste puhangute kõrval statistiliselt olulist haigusjuhtude arvu kasvu Euroopa Liidus, kuigi kasv oli aeglane. Nagu varasematel aastatel oli nende juhtumite puhul suremusmäär kõrge (17,8 %). 2012. aastal registreeris 18 liikmesriiki kokku 198 listerioosist põhjustatud surmajuhtumit, mis on suurim surmajuhtumite arv alates 2006. aastast. Jaemüügipunktides müüdavates valmistoitudes ületas Listeria monocytogenes'i tase harva lubatud ohutuspiiri. Ohutuspiiri ületavad proovid olid tihti võetud kalandustoodetest.
            
         
               (7)
            
            
               Komisjoni aruandes toidu kaudu toidu lisaainete omastamise kohta (5) on jõutud järeldusele, et kokkupuude bensoehappe ja bensoaatidega võib ulatuda kuni 96 %ni lubatud päevasest tarbitavast kogusest laste puhul ning kuni 84 %ni täiskasvanute puhul; arvamus põhineb tarbimisel maksimaalsete lubatud piirnormide juures. Sel ajal oli keedetud krevettides sorbiinhappe ja sorbaatide piirnorm koos bensoehappe ja bensoaatidega sätestatud väärtusele 2 000 mg/kg. See norm vaadati läbi Euroopa Parlamendi ja nõukogu direktiiviga 2006/52/EÜ (6) ning seda luba laiendati kõigile keedetud vähilaadsetele ja molluskitele, kuid suurim lubatud norm bensoehappe ja bensoaatide puhul oli 1 000 mg/kg. Seetõttu eeldatakse, et normi suurendamisega 1 500 mg/kg-ni üksnes keedetud krevettide puhul soolvees ei kaasne täiendavat kokkupuudet, mis võiks olla ohtlik.
            
         
               (8)
            
            
               Vastavalt määruse (EÜ) nr 1331/2008 artikli 3 lõikele 2 peab komisjon määruse (EÜ) nr 1333/2008 II lisas sätestatud Euroopa Liidu toidu lisaainete loetelu ajakohastamiseks küsima toiduohutusameti arvamust, välja arvatud juhul, kui kõnealune ajakohastamine tõenäoliselt ei mõjuta inimeste tervist. Kuna luba kasutada bensoehapet ja bensoaate (E 210–213) soolvees säilitatavates keedetud krevettides kujutab endast eespool nimetatud loetelu ajakohastamist ning sellel ei ole mõju inimeste tervisele, ei ole toiduohutusameti arvamust vaja küsida.
            
         
               (9)
            
            
               Seega tuleks määruse (EÜ) nr 1333/2008 II lisa vastavalt muuta.
            
         
               (10)
            
            
               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määruse (EÜ) nr 1333/2008 II lisa muudetakse vastavalt käesoleva määruse lisale.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates käesoleva määruse jõustumise kuupäevast.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 31. märts 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 354, 31.12.2008, lk 16.
   
      (2)  Euroopa Parlamendi ja nõukogu määrus (EÜ) nr 1331/2008, 16. detsember 2008, millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus (ELT L 354, 31.12.2008, lk 1).
   
      (3)  http://sssp.dtuaqua.dk
   
      (4)  The European Union Summary Report on Trends and Sources of Zoonoses, Zoonotic Agents and Food-borne Outbreaks in 2012 (Euroopa Liidu koondaruanne: zoonooside suundumused ja allikad, zoonootilise toimega mõjurid ning toidust põhjustatud haiguspuhangud 2012. aastal), (EFSA Journal 2014;12(2):3547), http://www.efsa.europa.eu/en/efsajournal/doc/3547.pdf
   
      (5)  KOM(2001) 542 (lõplik).
   
      (6)  Euroopa Parlamendi ja nõukogu direktiiv 2006/52/EÜ, 5. juuli 2006, millega muudetakse direktiivi 95/2/EÜ toiduainetes kasutatavate lisaainete (välja arvatud värv- ja magusainete) kohta ning direktiivi 94/35/EÜ toiduainetes kasutatavate magusainete kohta (ELT L 204, 26.7.2006, lk 10).
   
      LISA
      Määruse (EÜ) nr 1333/2008 II lisa E osas esitatud toidugruppi 09.2 „Töödeldud kala ja kalatooted, sh molluskid ja vähilaadsed” lisatakse pärast toidu lisaainet E 210–213 järgmine kanne:
      
         
                      
                  
                  
                     „E 210–213
                  
                  
                     Bensoehape ja bensoaadid
                  
                  
                     1 500
                  
                  
                     (1) (2)
                  
                  
                     Ainult keedetud krevetid soolvees”